กรมการค้าภายใน เผย ประชาชน ออกมาจับจ่ายช่วงเทศกาลปีใหม่ เพิ่มขึ้นกว่าร้อยละ 30 จากช่วงเดียวกันของปีก่อน
ร้อยตรี จักรา ยอดมณี รองอธิบดีกรมการค้าภายใน เปิดเผยว่า จากการลงพื้นที่เพื่อตรวจสอบการปิดป้ายแสดงราคาสินค้าและกระเช้าของขวัญปีใหม่ ณ ห้างสรรพสินค้าบิ๊กซี สาขาสะพานควาย พบว่า ในช่วงนี้ มีประชาชนออกมาจับจ่ายใช้สอยซื้อสินค้าเพิ่มมากขึ้นจากช่วงเดียวกันของปีก่อน ประมาณร้อยละ 20-30 โดยสินค้ามีเพียงพอต่อความต้องการ และมีให้เลือกหลากหลาย พร้อมจัดโปรโมชั่นลดราคาจำนวนมาก ซึ่งนอกจากจะช่วยกระตุ้นการจับจ่ายใช้สอยแล้วยังช่วยลดภาระค่าครองชีพได้ส่วนหนึ่งสำหรับสินค้าที่เริ่มขายดีในช่วงนี้ คือ กระเช้าของขวัญ ซึ่งห้างต่างๆ นำออกมาจำหน่ายและมีการจัดโปรโมชั่นลดราคาหลากหลาย เจ้าหน้าที่ได้ทำการตรวจสอบและกำชับในเรื่องการปิดป้ายแสดงราคาให้ถูกต้อง ชัดเจน โดยการแสดงราคากระเช้าของขวัญนั้นต้องแสดงรายการสินค้าด้านใน ขนาด น้ำหนักต่อหน่วย ปริมาณการบรรจุ ราคาของสินค้าแต่ละรายการ และต้องมีขนาดตัวอักษรไม่ต่ำกว่า 16 นอกจากนี้ กรณีที่มีค่ากระเช้าและค่าจัดกระเช้า ต้องแสดงไว้อย่างชัดเจนด้วยสำหรับสินค้าในกระเช้าควรแสดงวันหมดอายุและเป็นสินค้าที่มีอายุอยู่ไม่น้อยกว่า 6 เดือน อย่างไรก็ตาม หากตรวจสอบและพบการกระทำความผิดจะดำเนินการตามกฎหมายอย่างเคร่งครัด กรณีไม่ปิดป้ายแสดงราคามีโทษปรับไม่เกิน 10,000 บาท กรณีจำหน่ายสินค้าราคาสูงเกินสมควร กักตุนสินค้า และปฏิเสธการจำหน่ายต้องโทษจำคุก 7 ปี ปรับไม่เกิน 140,000 บาท หรือทั้งจำทั้งปรับทั้งนี้ หากประชาชนไม่ได้รับความเป็นธรรมในการซื้อสินค้าและบริการ สามารถร้องเรียนได้ที่สายด่วน กรมการค้าภายใน 1569 หรือสำนักงานพาณิชย์จังหวัดทั่วประเทศ จะมีการตรวจสอบให้ความเป็นธรรมในทุกกรณี หากพบการกระทำผิดจะดำเนินการตามกฎหมายอย่างเข้มงวดต่อไป